Gertrude Lawrence

Gertrude Lawrence, egentlig Gertrude Alice Dagmar Lawrence Klasen (født 4. juli 1898 i London, død 6. september 1952 i New York City i USA) var en britisk skuespillerinne, sangerinne og danserinne.

 Bakgrunn 
Familiebakgrunnen var engelsk og dansk, og hun vokste opp i Newington-området i London Borough of Southwark. Faren var sanger, med kunstnernavnet Arthur Lawrence. Han drakk tett, noe som førte til at hustruen Alice forlot ham like etter at hun hadde født Gertrude.Morley, Sheridan, Gertrude Lawrence. New York, New York: McGraw-Hill 1981; ISBN 978-0-07-043149-2. s. 5–6 Moren giftet seg på nytt, og i august 1904 tok Gertrudes stefar familien med til et feriested ved kysten der Gertrude fikk sjansen til å stå på scenen for første gang. Hun lot seg overtale av moren til å rekke opp hånden på en konsert der publikum ble oppfordret til å bidra til underholdningen; hun sang en sang, og fikk en gullpenge som belønning.

I 1908 tok Alice jobb som korist i en julepantomime ved Brixton Theatre. Produksjonen var også på utkikk etter et barn som kunne synge og danse, og Alice foreslo sin datter. På Brixton Theatre fikk Alice også høre om pedagogen Italia Conti, som underviste i dans, tale og skuespill. Gertrude fikk vise Italia Conti hva hun kunne, og Conti ble så imponert at Gertrude fikk gratis undervisning hos henne.  

 Karriere 

 Barneroller 
Gertrude fikk en rolle i Italia Contis oppsetning av stykket Where the Rainbow Ends., som hadde blitt uroppført i 1911. Senere opptrådte hun i Max Reinhardts The Miracle i London og Fifinella, regissert av Basil Dean, for Liverpool Repertory Theatre. Det var omtrent på denne tiden at hun begynte å bruke sin fars etternavn. Så fikk hun en rolle i Deans neste stykke, skuespillet Hannele av Gerhart Hauptmann, og da møtte hun for første gang Noël Coward. Det ble begynnelsen på et til tider stormfullt vennskap som varte frem til Gertrude Lawrences død i 1952.Morley, s. 9–12

 Voksenroller 
Hun var en populær revy- og musicalartist både i hjemlandet og på Broadway. Hun opptrådte flere ganger sammen med barndomsvennen Noël Coward, som for eksempel i London Calling (1923) og Private Lives (1930). 

Hun var i filmen bare sporadisk. Blant hennes filmer kan nevnes The Battle of Paris (1929), Stage Door Canteen (1943) og The Glass Menagerie (1950).

Hennes siste store rolle var mot Yul Brynner i uroppsetningen av The King and I på Broadway, som hadde premiere den 29. mars 1951. Hun ble rammet av levberkreft og døde året etter (1952). Hun ble samme år belønnet med Tony-prisen for beste kvinnelige hovedrolle i en musikal for sin rolle som guvernanten Anna Leonowens i The King and I.

 Biografisk film 
Filmen Star! fra 1968 bygger på Gertrude Lawrences liv. Hovedrollen spilles av Julie Andrews.

 Referanser 

 Eksterne lenker 


Kategori:Engelske skuespillere
Kategori:Engelske sangere
Kategori:Britiske dansere
Kategori:Tony Award-vinnere
Kategori:Personer fra London